Στα 331 αυξήθηκαν την Κυριακή (από 228 το Σάββατο) τα κρούσματα του κορονοϊού στη χώρα μας, όπως ανακοίνωσε ο εκπρόσωπος του υπουργείου Υγείας, λοιμοξιωλόγος Σωτήρης Τσιόδρας.

Από τους ανθρώπους που νοσούν οι 51 νοσηλεύονται ενώ οι οκτώ βρίσκονται διασωληνωμένοι σε νοσοκομεία της Αθήνας, της Θεσσαλονίκης και της Πάτρας, και δέκα ασθενείς έχουν πάρει εξιτήριο.

Το σύνολο των διασωληνομένων είναι άνδρες και ο μέσος όρος ηλικίας τους είναι τα 67 έτη. Από τους 51 ασθενείς που νοσηλεύονται στα νοσοκομεία, το 57% είναι άνδρες και έχουν μέσο όρο ηλικίας τα 64 έτη.

Ολοι όσοι είναι διασωληνομένοι, αλλά και αυτοί που έχασαν τη ζωή τους, είχαν σοβαρά υποκείμενα νοσήματα πριν νοσήσουν με βαριά πνευμονία από κορονοϊό.

Υπενθυμίζεται ότι η Ελλάδα μετρά ήδη 4 νεκρούς, καθώς ένας ακόμη άνθρωπος έχασε την μάχη με τον φονικό ιό. Πρόκειται για έναν άνδρα 53 ετών, ο οποίος νοσηλευόταν στο νοσοκομείο της Θεσσαλονίκης ΑΧΕΠΑ.

Το Σάββατο πέθαναν δύο ακόμη ασθενείς από την Πτολεμαΐδα και την Ζάκυνθο, 90 και 67 ετών αντίστοιχα, ενώ ο πρώτος νεκρός είχε καταγραφεί στην Πάτρα στις 12 Μαρτίου.

Σύμφωνα με τον Σ.Τσιόδρα, 44 από τα κρούσματα είναι «εγχώρια» (σ.σ. και όχι «ορφανά», αφού όπως επισημάνθηκε αυτός ο όρος δεν είναι επιστημονικά ορθός), δηλαδή δεν έχει προσδιοριστεί η πηγή μετάδοσης. Αξίζει να σημειωθεί ότι ο αριθμός αυτός διπλασιάστηκε από μέσα σε μια ημέρα.

Ο λοιμοξιωλόγος Σ.Τσιόδρας εξήγησε ότι «κάθε πέντε ημέρες, ένα κρούσμα «δίνει» άλλα δύο κρούσματα και αυτά τα δύο αλλά τέσσερα», συνεπώς πρόκειται για εκθετική αύξηση.

«Δεν χρειάζεται πανικός αλλά ψυχραιμία», ανέφερε και τόνισε πως τα μέτρα που ελήφθησαν αναμένεται να φέρουν αποτελέσματα τις επόμενες 2- 3 εβδομάδες.

Όσον αφορά τη μετάδοση του ιού ο κ. Τσιόδρας ήταν ξεκάθαρος, διαψεύδοντας σχετικές αναφορές ότι ο ιός μεταδίδεται αερογενώς δηλαδή ταξιδεύει στον αέρα. «Δεν υπάρχουν δεδομένα για αερογενή μετάδοση του ιού. Αυτό που γνωρίζουμε είναι ότι η μετάδοση γίνεται μέσω σταγονιδίων από τη μύτη και από το στόμα».

Ο κ. Τσιόδρας αναφέρθηκε και στον ρόλο της Εκκλησίας και εξέφρασε την ελπίδα τη Δευτέρα η Ιερά Σύνοδος να λάβει τις σωστές αποφάσεις.